b'\n_START_ARTICLE_\nParaulota\n_START_PARAGRAPH_\nUna paraulota o paraula gruixuda \xc3\xa9s un mot que hom considera indecor\xc3\xb3s, groller, o incorrecte. Qu\xc3\xa8 constitueix una paraulota i qu\xc3\xa8 no, \xc3\xa9s una convenci\xc3\xb3 cultural i nom\xc3\xa9s pot ser definit dins del nivell \xc3\xa8mic de les ci\xc3\xa8ncies socials. Generalment, s\'utilitzen en el llenguatge groller expressions sobre all\xc3\xb2 que en la societat \xc3\xa9s sagrat (religi\xc3\xb3, fam\xc3\xadlia) o sobre all\xc3\xb2 que es consideri tab\xc3\xba (sexe, parts del cos, escatologia), o b\xc3\xa9 expressions que exacerbin descripcions personals (insults).\n_START_SECTION_\nIntroducci\xc3\xb3\n_START_PARAGRAPH_\nEn moltes societats, tot i que les paraulotes es consideren inadequades, \xc3\xa9s freq\xc3\xbcent que en certs contextos siguin molt usades i no siguin sempre rebutjades, especialment com a interjeccions que expressen menyspreu o enuig._NEWLINE_All\xc3\xb2 que en uns contextos socials pot estar associat a estigmatitzaci\xc3\xb3, en d\'altres pot tenir un prestigi encobert entre certs grups socials. Aquest \xc3\xa9s el cas del llenguatge groller entre els homes joves en moltes societats occidentals, en qu\xc3\xa8 el llenguatge groller est\xc3\xa0 associat a actituds masclistes promogudes pel grup en contextos restringits._NEWLINE_En les societats occidentals, el llenguatge groller \xc3\xa9s m\xc3\xa9s freq\xc3\xbcentment usat per homes que per dones._NEWLINE_A causa del fet que la societat considera que no est\xc3\xa0 ben vist que els nens emprin aquests termes, hom els amena\xc3\xa7a de castigar-los "rentant-los la boca amb sab\xc3\xb3" si arriben a dir alguna paraulota._NEWLINE_A m\xc3\xa9s d\'aquests factors socioling\xc3\xbc\xc3\xadstics, les paraulotes es caracteritzen per un alt grau de convencionalisme sobre all\xc3\xb2 que constitueix i qu\xc3\xa8 no una paraulota. Les paraulotes canvien de significat d\'un pa\xc3\xads a un altre, o fins i tot d\'una regi\xc3\xb3 a una altra del mateix pa\xc3\xads. Es pot donar el cas que una paraula sigui considerada malsonant o inadequada en un dialecte per\xc3\xb2 no en un altre._NEWLINE_Hist\xc3\xb2ricament, tamb\xc3\xa9 es registren canvis en les convencions, que reflecteixen canvis sociol\xc3\xb2gics; aix\xc3\xad a l\'Anglaterra de l\'\xc3\xa8poca victoriana per exemple, hom considerava inadequat l\'\xc3\xbas de la paraula leg (\'pota, cama\'), fins i tot per referir-se la pota de la taula. En castell\xc3\xa0, durant molts anys esmentar el nom de D\xc3\xa9u o de la Mare de D\xc3\xa9u es considerava irreverent, basant-se en el segon manament, i d\'aqu\xc3\xad la creaci\xc3\xb3 de noms amb advocacions a aquestes figures religioses (Salvador, Pilar, Socorro, etc.). Avui dia dir-se Jes\xc3\xbas o Maria \xc3\xa9s molt com\xc3\xba, per\xc3\xb2 el nom Jes\xc3\xbas no \xc3\xa9s usat entre els protestants. En noruec, l\'expressi\xc3\xb3 Herregud! (D\xc3\xa9u meu!) encara \xc3\xa9s considerada tab\xc3\xba per alguns grups religiosos, mentre que la mateixa variant en altres lleng\xc3\xbces ha passat a ser d\'\xc3\xbas corrent.\n_START_SECTION_\n\xc3\x88mfasi\n_START_PARAGRAPH_\nMoltes d\'aquestes paraules s\'usen de manera que una queixa o expressi\xc3\xb3 tingui un poder d\'emissi\xc3\xb3 m\xc3\xa9s fort. Per exemple: "El peu em fa molt de mal" \xc3\xa9s una frase normal, mentre que amb una paraula grollera: "El peu em fa molt de mal, collons", s\'ent\xc3\xa9n que el dolor \xc3\xa9s m\xc3\xa9s fort que de costum.'